Venäjän presidentti Vladimir Putinin mukaan Yhdysvaltain ja Venäjän suhteet ovat huonontuneet Donald Trumpin virkaanastumisen jälkeen.

Putinin mukaan kaasuisku voi olla tekaistu. SPUTNIK POOL

Presidentti Vladimir Putin kommentoi supervaltojen suhteiden tämänhetkistä tilaa samaan aikaan kun Yhdysvaltain ulkoministeri Rex Tillerson oli Moskovassa keskustelemassa virkaveljensä Sergei Lavrovin kanssa.

Putinin mukaan maiden väliset suhteet ovat huonontuneet Donald Trumpin virkakaudella.

- Luottamuksen käytännön taso erityisesti sotilaallisella puolella ei ole parantunut vaan paremminkin heikentynyt, Putin sanoi.

Tillerson ja Lavrov tapaavat vain viikko Syyrian tuhoisan kaasuiskun ja sitä seuranneen Yhdysvaltain raketti-iskun jälkeen.Yhdysvallat on syyttänyt kaasuiskusta Venäjän tukemaa Bashar al-Assadin hallitusta. Putin on torjunut Yhdysvaltain syytökset ja tuominnut Yhdysvaltain iskun kansainvälisen oikeuden vastaiseksi.

Putinin mukaan Syyrian kaasuiskulle oli kaksi selitystä. Ensimmäisen selityksen mukaan Syyrian hallituksen joukot olivat iskeneet kapinallisten kaasuvarastoon ja toisen mukaan kaasuisku olisi tekaistu. Sen tarkoitus olisi ollut asettaa Syyrian hallitus huonoon valoon.

Myrkkykaasuiskussa kuoli arviolta 80 ihmistä, uhrien joukossa oli paljon lapsia.Kaasun uskotaan olleen sariinia.